Diari Oficial de la Generalitat Valenciana


Sumari del DOGV 9624, del 23-06-2023 (2023/6752)

RESOLUCIÓ de 25 de maig de 2023, conjunta de la secretària autonòmica de Salut Pública i del Sistema Sanitari Públic i del secretari autonòmic de Cultura i Esport, per la qual s'aprova el Pla autonòmic de prescripció d'activitat i exercici físic orientat a la salut denominat «En moviment».
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9624

Data del DOGV
:   23-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6752


Data del document
:   25-05-2023

Organisme emissor


Tipus de document
:   Resolució

Descriptors 

:   * Conselleria de Sanidad Universal y Salud Pública
    * programa d'actuació
    * legislació
    * educació física
    * política sanitària

RESOLUCIÓ de 25 de maig de 2023, conjunta de la secretària autonòmica de Salut Pública i del Sistema Sanitari Públic i del secretari autonòmic de Cultura i Esport, per la qual s'aprova el Pla autonòmic de prescripció d'activitat i exercici físic orientat a la salut denominat «En moviment». [2023/6752]  
L'Estatut d'Autonomia de la Comunitat Valenciana atribueix a la Generalitat la competència en l'organització, l'administració i la gestió de totes les institucions sanitàries públiques del territori de la Comunitat Valenciana; així mateix, atribueix a la Generalitat les competències en matèria d'esport.  
El Pla de recuperació, transformació i resiliència del govern d'Espanya, per a l'execució del Mecanisme de recuperació i resiliència (MRR), inclou en el component 26 (Sector de l'esport), entre les reformes previstes, l'adopció d'una Estratègia nacional del foment de l'esport contra el sedentarisme i la inactivitat física. Igualment, preveu una línia d'inversió per a posar en marxa un model de prescripció d'exercici i activitat física d'abast estatal, implementat amb la col·laboració entre el sistema sanitari i el sistema esportiu.  
En aquest marc, l'Acord de territorialització dels fons, de 9 de maig de 2022, adoptat per la Conferència Sectorial d'Esport (BOE 171, 18.07.2022) pretén que, amb la distribució territorial dels fons de l'MRR, cada comunitat autònoma dispose d'un sistema de prescripció eficient que, amb les eines digitals oportunes i la formació adequada dels professionals, assegure i facilite la prescripció en l'àmbit sanitari d'activitat i exercici físic a persones inactives o amb patologies. Així mateix, preveu la derivació dels pacients als sistemes esportius comunitaris per a assessorar-los i fer el seguiment de programes d'exercici físic i la retroalimentació dels resultats.  
  
Amb l'experiència dels programes ja desplegats al nostre territori, i amb les fites i objectius marcats pel fons de recuperació, transformació i resiliència, va ser aprovat per l'Acord del Consell de 12 de maig de 2023 i s'ha formalitzat un conveni entre la Generalitat, a través de la Conselleria de Sanitat Universal i Salut Pública i la Conselleria d'Educació, Cultura i Esport, i la Federació Valenciana de Municipis i Províncies per a realitzar un programa de prescripció d'activitat i exercici físic orientat a la salut des de l'Atenció Primària del Sistema Valencià de Salut en els municipis de la Comunitat Valenciana denominat «En moviment».  
Un dels objectius del conveni és disposar d'un programa de prescripció d'activitat i exercici físic orientat a la salut, i establir els mecanismes de col·laboració entre l'Administració sanitària, l'Administració esportiva i les entitats locals per a desplegar-lo.  
D'altra banda, una de les fites per a assignar els fons europeus és aprovar en cada comunitat autònoma un pla de prescripció d'activitat i exercici físic que articule aquesta col·laboració necessària entre l'Administració sanitària i l'Administració esportiva.  
En virtut de tot això, i fent ús de les competències assignades a la Conselleria de Sanitat Universal i Salut Pública i a la Conselleria d'Educació, Cultura i Esport, i en el marc de l'article 8 del Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública i de l'article 13 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolem conjuntament:  
  
  
Primer  
Aprovar el Pla autonòmic de prescripció d'activitat i exercici físic orientat a la salut denominat «En moviment» en l'àmbit de la Comunitat Valenciana i que figura com a annex I a aquesta resolució.  
  
Segon  
La Secretaria Autonòmica de Salut Pública i del Sistema Sanitari Públic i la Secretaria Autonòmica de Cultura i Esport podran modificar i actualitzar aquest pla en funció de les necessitats i del seu funcionament o de l'interés públic.  
  
Tercer  
La Comissió de Coordinació del Programa «En moviment», creada en el marc del conveni entre les dues conselleries i la Federació Valenciana de Municipis i Províncies, supervisarà l'execució de les actuacions previstes, realitzarà el seguiment del programa i adoptarà les propostes que siguen necessàries per a millorar-ne el funcionament.  
  
Quart  
La Secretaria Autonòmica de Salut Pública i del Sistema Sanitari Públic i la Secretaria Autonòmica de Cultura i Esport dictaran totes les que instruccions siguen necessàries per a desplegar aquesta resolució.  
  
Cinqué  
Aquesta resolució entrarà en vigor l'endemà de publicar-se en el Diari Oficial de la Generalitat Valenciana.  
  
Contra aquesta resolució, que no esgota la via administrativa, les persones interessades podran interposar un recurs d'alçada davant dels òrgans que han dictat l'acte o el superior jeràrquic en el termini d'un mes, a comptar des de l'endemà de publicar-se en el DOGV, tot això de conformitat amb el que disposen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 25 de maig de 2023.- La secretària autonòmica de Salut Pública i del Sistema Sanitari Públic: Ofèlia Gimeno Forner. El secretari autonòmic de Cultura i Esport: Joaquim Enric López Camps.  
  
  
  
  
ANNEX  
Pla autonòmic de prescripció d'activitat i exercici físic orientat a la salut «En moviment»  
  
ÍNDEX  
  
1. Fonamentació  
2. Objectius del pla  
3. El Programa de prescripció d'activitat i exercici físic «En moviment»  
3.1. Objecte del programa  
3.2. Grups poblacionals als quals es dirigeix  
3.3. Funcionament del programa  
3.3.1. Coordinació sanitària del programa  
3.3.2. Prescripció/recomanació d'activitat i exercici físic  
3.3.3. Participació voluntària i cessió de dades personals  
3.3.4. Unitats d'activitat i exercici físic (UAEF)  
3.3.5. Professionals de l'esport i de l'activitat física  
3.3.6. Planificació i supervisió de l'activitat i l'exercici físic  
3.4. Recursos de la xarxa local per a l'activitat i l'exercici físic orientat a la salut  
3.5. Duració del programa  
3.6. Règim econòmic del programa  
3.7. Formació dels professionals que hi participen  
3.8. Eines digitals per a executar el programa  
4. Pla d'acció per a implantar el Programa «En moviment»  
5. Actors. Administracions i entitats implicades  
5.1. Conselleria competent en matèria de sanitat i salut pública  
5.1.1. Direcció General de Salut Pública i Addiccions  
5.1.2. Direcció General d'Assistència Sanitària  
5.1.3. Direcció General de Farmàcia  
5.1.4. Centres de Salut Pública  
5.1.5. Zona bàsica de salut. Consell de salut bàsic  
5.2. Conselleria competent en matèria d'esport  
5.3. Federació Valenciana de Municipis i Províncies (FVMP)  
5.4. Entitats locals que participen en el programa  
5.4.1. La unitat d'activitat i exercici físic (UAEF) en cada entitat local  
5.5. Altres entitats  
5.6. Participació ciutadana en el programa  
6. Coordinació i seguiment del programa  
6.1. La Comissió Autonòmica de Coordinació del Programa  
6.2. Les comissions locals de coordinació  
7. Indicadors de seguiment i avaluació  
8. Recursos financers  
  
1. Fonamentació  
I. L'exercici i l'activitat física són essencials per al manteniment i la millora de la salut i per a previndre malalties; contribueixen a la prolongació de la vida en bones condicions i comporten beneficis físics, psíquics i socials que han sigut avalats sobradament per la comunitat científica.  
D'una banda, l'activitat física redueix el risc de patir patologies cardiovasculars, hipertensió arterial, càncers o diabetis, entre altres; ajuda a controlar el sobrepés, l'obesitat i el percentatge de greix corporal; incrementa la densitat òssia i enforteix el sistema muscular, augmenta la forma física i millora la capacitat de fer esforç sense fatiga.  
  
D'altra banda, la pràctica habitual d'exercici físic millora l'estat d'ànim i disminueix el risc de patir estrés, ansietat i depressió, i augmenta així l'autoestima i el benestar emocional. Així mateix fomenta la sociabilitat, i contribueix a augmentar l'autonomia personal i la integració social, amb tots els beneficis que se'n deriven.  
Segons l'Enquesta de salut de la Comunitat Valenciana de 2016, tres de cada deu persones adultes declaren no fer cap activitat física en el temps lliure. La proporció és superior en les dones en comparació amb els homes, amb un 35 % i un 25 % de persones sedentàries respectivament. Pel que fa a la població infantil, el 18 % de les xiques i el 14 % dels xics no fan cap activitat física en el temps lliure.  
  
L'Organització Mundial de la Salut va publicar en 2010 les Recomanacions mundials sobre l'activitat física per a la salut, que aconsellen als poders públics desplegar polítiques i estratègies que promoguen l'activitat física a escala poblacional, incloent-hi la recomanació d'exercici i l'assessorament, des dels serveis d'atenció primària. En el mateix sentit es va pronunciar en el Pla d'acció mundial sobre activitat física 2018-2030: persones més actives per a un món més sa.  
  
L'Estratègia NAOS del Ministeri de Sanitat, de 2005, estableix línies d'acció i actuacions específiques, integrals i multisectorials que contribueixen a reduir el grau d'exposició de les persones i les poblacions als factors de risc modificables com ara el sedentarisme o la inactivitat física, així com els seus determinants bàsics. La col·laboració multisectorial a través de la coordinació i la cooperació entre els diferents nivells administratius (regional i local) es du a terme amb l'objectiu d'implementar programes efectius en els diferents nivells amb un enfocament proper a la ciutadania i impulsant el paper de governs regionals i locals.  
Així mateix, l'Estratègia de promoció de la salut i prevenció, aprovada pel Consell Interterritorial del Sistema Nacional de Salut el 18 de desembre de 2013, inclou entre les seues actuacions l'impuls a recursos locals comunitaris per a la promoció de la salut i la prevenció, així com el desplegament de programes de formació d'activitat física per a la salut, dirigides als professionals sanitaris, educatius i comunitaris i el suport a les intervencions que incorporen l'activitat física com a instrument de salut pública.  
Addicionalment, en l'Estratègia de salut pública 2022, aprovada pel Consell Interterritorial del Sistema Nacional de Salut el 22 de juny de 2022, s'estableix en la línia estratègica 3, «Millorar la salut i el benestar de la població a través de la prevenció de malalties, la promoció d'estils de vida i el foment d'entorns saludables, segurs i sostenibles», l'acció prioritària d'impulsar les accions de salut pública a l'entorn assistencial sanitari i els serveis socials, incloent-hi la prescripció social en atenció primària en les diferents comunitats autònomes.  
  
En aquesta línia, el IV Pla de salut de la Generalitat Valenciana 2016-2020 va incloure entre els seus objectius la promoció de l'activitat física i de l'envelliment actiu de la població, incloent-hi entre les seues accions estratègiques prioritàries la difusió de recomanacions sobre activitat física, l'elaboració i la difusió de catàlegs de recursos comunitaris destinats a l'activitat física, la formació del personal sanitari en exercici per a la salut i la posada en marxa de serveis de recomanació i prescripció d'activitat física des de l'Atenció Primària.  
En el marc d'aquest pla, s'ha desenvolupat una xarxa de cooperació amb els municipis, Xarxa Salut, mitjançant la qual es fomenta la realització d'accions locals de promoció de la salut des d'una perspectiva intersectorial, participativa i d'equitat, en funció de les necessitats específiques de la població i dels «actius per a la salut» disponibles (assistencials, educatius, culturals, esportius, instal·lacions, etc.) en l'àmbit territorial.  
També, en el marc del pla s'han signat convenis de col·laboració més específics, entre la Generalitat i diverses entitats locals, que arreu del territori han posat en marxa projectes pioners d'interés social de promoció, foment i pràctica d'exercici i activitat física supervisada orientada a la salut i dirigida a col·lectius poblacionals específics, mitjançant la col·laboració de les entitats locals i els seus serveis d'exercici i activitat física i l'Atenció Primària.  
Així mateix, s'han dut a terme accions de formació per al personal sanitari, així com actuacions de difusió i promoció de l'activitat física i dels hàbits saludables i dels recursos i actius de salut disponibles a la xarxa comunitària i, especialment, als municipis.  
  
El V Pla de salut de la Comunitat Valenciana 2022-2030 estableix en la línia 2, «Persones i comunitats sanes en entorns afavoridors de la salut», en la dimensió de cultura de la salut, l'objectiu de promoure conductes saludables al llarg de tot el cicle vital, amb una acció concreta d'impulsar i implantar la prescripció d'activitat i exercici físic des de les consultes d'Atenció Primària, pels seus efectes beneficiosos demostrats en la major part dels problemes crònics de salut, a més de les situacions de sobrepés i obesitat.  
II. El Mecanisme de recuperació i resiliència (MRR), posat en marxa per la Unió Europea per a fer front a la crisi derivada de la pandèmia de la covid-19, inclou entre els seus pilars bàsics la salut i la resiliència sanitària, amb la finalitat d'augmentar la capacitat dels serveis de salut i dels sistemes assistencials davant de les crisis.  
En aquest context, el Pla de recuperació, transformació i resiliència del Govern d'Espanya, per a l'execució de l'MRR, inclou entre els principals objectius dels fons destinats al component 26 (Sector de l'esport), la promoció de l'esport amb finalitats de salut, així com la millora de l'accés de la població a l'activitat física.  
Amb aquesta finalitat s'inclou, entre les reformes previstes, l'adopció d'una Estratègia nacional del foment de l'esport contra el sedentarisme i la inactivitat física, i es preveu una línia d'inversió per a posar en marxa un model de prescripció d'activitat i exercici físic d'abast estatal.  
  
En aquest marc, l'Acord de territorialització dels fons, de 9 de maig de 2022, adoptat per la Conferència Sectorial d'Esport (BOE 171, 18.07.2022), pretén que amb la distribució territorial dels Fons de l'MRR, cada comunitat autònoma dispose d'un sistema de prescripció eficient, que amb les eines digitals oportunes, i la formació adequada dels professionals, assegure i facilite la prescripció en l'àmbit sanitari d'activitat i exercici físic a persones inactives o amb patologies, i la seua derivació al sistema esportiu/comunitari per al seu assessorament i seguiment.  
Així mateix, es pretén millorar els mecanismes de difusió i implementar estructures esportives comunitàries locals que possibiliten i incentiven l'accés de les persones inactives a una vida més activa i la millora de la salut mitjançant l'activitat física.  
III. Amb l'experiència dels programes ja desplegats al nostre territori, i amb el suport i les fites i els objectius marcats pel Pla de recuperació, transformació i resiliència - Fons UE Next Generation, va ser aprovat per l'Acord del Consell de 12 de maig de 2023 i s'ha formalitzat un conveni entre la Generalitat, a través de les conselleries de Sanitat Universal i Salut Pública, d'Educació, Cultura i Esport i la Federació Valenciana de Municipis i Províncies per a desplegar un programa de prescripció d'activitat i exercici físic orientat a la salut des de l'Atenció Primària del Sistema Valencià de Salut denominat «En moviment», als municipis de la Comunitat Valenciana que s'hi adherisquen.  
  
És objecte d'aquest document definir la planificació i el marc de cooperació necessari per a desplegar i implantar en els municipis el programa de prescripció d'activitat i exercici físic orientat a la salut denominat «En moviment», que mitjançant una xarxa local d'unitats d'activitat i exercici físic (UAEF) permeta derivar pacients des de l'Atenció Primària del Sistema Valencià de Salut a professionals de l'esport i de l'activitat física competents i als serveis esportius locals comunitaris.  
  
  
2. Objectius del pla  
1. Promoure la recomanació d'activitat i exercici físic en l'àmbit sanitari i la derivació al sistema esportiu/comunitari, amb l'objectiu de millorar la salut de la ciutadania i, especialment, dels grups poblacionals als quals es dirigeix amb caràcter prioritari.  
Disposar, a l'efecte, del Programa de prescripció d'activitat i exercici físic orientat a la salut «En moviment», i establir els mecanismes de col·laboració entre l'Administració sanitària, l'Administració esportiva i les entitats local per a desplegar-lo.  
2. Promoure en tots els segments de població una vida activa, saludable i els hàbits d'activitat física, en col·laboració amb el sector sanitari, des de tots els àmbits, i especialment en els més pròxims a la ciutadania, donant continuïtat a les actuacions efectuades en el marc del Pla de salut de la Comunitat Valenciana, especialment en l'àmbit local.  
  
3. Crear i potenciar una xarxa d'estructures esportives comunitàries d'àmbit local, unitats d'Activitat i Exercici Físic (UAEF), que permeta atendre els grups poblacionals als quals es dirigeix per a la pràctica d'activitat física i d'exercici físic orientat a la salut, i facilite a les persones inactives incorporar-se a una vida més activa, i complir així els mínims d'activitat física recomanada per l'OMS per a cada segment d'edat.  
4. Promoure la coordinació entre els professionals sanitaris i els professionals de l'esport i l'activitat física de les entitats locals, per a prestar millor els serveis assistencials als ciutadans, amb l'objectiu de fomentar la pràctica de l'activitat física saludable.  
5. Implementar les eines de digitalització i difusió del programa, i disposar dels recursos materials i humans necessaris per a posar en marxa el programa i per a executar-lo.  
6. Dotar el personal sanitari i els professionals de l'esport i l'activitat física amb les eines i la formació necessàries per a implementar el programa, i promoure'n la formació contínua.  
7. Promoure accions de difusió i formació orientades al foment i la pràctica de l'activitat i l'exercici físic, la salut i els hàbits saludables. Difondre els recursos de les entitats locals per a la salut i per a la pràctica d'exercici i d'activitat física i esportiva.  
  
3. El Programa de prescripció d'activitat i exercici físic «En moviment»  
3.1. Objecte del programa  
- El Programa «En moviment» té per objectiu millorar la salut de la ciutadania mitjançant la promoció i la incentivació d'activitat i exercici físic per part del personal sanitari d'Atenció Primària, de Salut Pública, els professionals de l'activitat física competents i els serveis esportius de les entitats locals.  
- El programa s'executa mitjançant la creació, en l'àmbit local, d'una Xarxa d'Unitats d'Activitat i Exercici Físic (UAEF) coordinades per professionals de l'esport i de l'activitat física, que actuen de manera coordinada amb l'atenció primària del municipi o l'entitat local corresponent, i amb el centre de salut pública corresponent.  
- Al capdavant de cada UAEF, una persona professional preparadora física (PPF), amb els requisits que estableix la Llei 2/2022, de 22 de juliol, de la Generalitat, d'ordenació de l'exercici de les professions de l'esport i l'activitat física a la Comunitat Valenciana, a aquests professionals, serà la responsable de planificar les activitats, els volums i les càrregues més adients per a l'usuari, d'acord amb les seues característiques o patologies de risc.  
- Les persones usuàries amb derivació al sistema esportiu/comunitari podran acudir a la UAEF per a la seua atenció i valoració, i per a la planificació de les activitats. Així mateix, la UAEF farà el seguiment de les persones usuàries i la seua valoració final, en concloure la participació en el programa.  
- Les persones usuàries podran ser derivades a activitats supervisades específiques de la UAEF o a altres activitats autònomes o disponibles als serveis municipals d'esport, segons les característiques i les necessitats de la persona usuària i els recursos disponibles en cada municipi o entitat local, optimitzant els recursos públics existents.  
- Per tal de garantir la qualitat en el desplegament del programa, es posaran al servei del personal sanitari i dels professionals de l'esport i de l'activitat física les accions de formació i d'acompanyament que es consideren necessàries.  
- El programa disposarà del suport de les eines digitals adequades per a desplegar-lo, gestionar-lo i fer-ne el seguiment.  
3.2. Grups poblacionals als quals es dirigeix  
Podran ser usuàries del Programa «En moviment», les persones majors d'edat, ciutadanes residents i/o empadronades en els municipis o les entitats locals que participen en el programa, i amb assignació d'Atenció Primària en els esmentats municipis o entitats locals.  
  
El programa es dirigeix prioritàriament als grups poblacionals i patologies de risc que s'indiquen a continuació, i que no tenen caràcter exhaustiu.  
A. Persones amb patologies que requerisquen pautes d'activitat i/o exercici físic  
B. Persones inactives  
Considerant les necessitats concretes de la població de la zona bàsica de salut i els recursos disponibles a la xarxa comunitària local, el consell de salut bàsic podrà ampliar els grups poblacionals i les patologies de risc del programa, així com establir grups o patologies preferents perquè hi participen.  
3.3. Funcionament del programa  
3.3.1. Coordinació sanitària del programa  
Cada zona bàsica de salut de l'entitat local menor o la mancomunitat que participe en el programa designarà una persona coordinadora sanitària del Programa «En moviment».  
La persona coordinadora sanitària, en col·laboració amb el coordinador de la UAEF corresponent i amb el centre de Salut Pública, podrà establir els protocols i les directrius que siguen necessaris per a executar el programa en l'àmbit de la zona bàsica de salut.  
Els protocols d'execució i seguiment del programa seran comunicats al personal sanitari de la zona bàsica de salut i al personal preparador físic que hi participe.  
Les conselleries competents en matèries de sanitat i esport promouran la participació de les persones coordinadores sanitàries del programa i de les persones coordinadores de les UAEF en els òrgans de participació ciutadana i comunitària, com ara el consell de salut bàsic i/o la mesa intersectorial corresponent.  
3.3.2. Prescripció/recomanació d'activitat i exercici físic  
El personal sanitari de l'equip d'Atenció Primària podrà recomanar la realització d'activitat i exercici físic a les persones usuàries de l'Atenció Primària, prioritzant els grups poblacionals definits al punt 3.2.  
  
A aquest efecte, el/la professional sanitari emetrà un document de derivació que es proporcionarà a la persona usuària i que contindrà la informació estrictament necessària per a la UAEF.  
El document de derivació inclourà, com a mínim, la informació següent:  
- Dades d'identificació i filiació de la persona usuària.  
- Grup poblacional al qual correspon la persona usuària (cal seleccionar l'opció o opcions pertinents):  
• A. Persones amb patologies que requerisquen pautes d'activitat i/o exercici físic  
• B. Persones inactives  
- Observacions.  
- Dades d'identificació del professional sanitari: nom i cognoms, número de col·legiació, centre de salut, data i signatura.  
El document de derivació es generarà en l'aplicació SIA de la Conselleria de Sanitat Universal i Salut Pública, i es lliurarà a l'usuari, el qual, voluntàriament i amb el degut consentiment en relació amb la protecció de dades personals, podrà proporcionar-lo al personal de la Unitat d'Activitat i Exercici Físic-UAEF per a la planificació i el seguiment de l'activitat física més adequada.  
3.3.3. Participació voluntària i cessió de dades personals  
La participació de les persones usuàries en el Programa «En moviment» serà sempre voluntària.  
La persona usuària haurà de consentir expressament, si és el cas, la cessió de dades personals, i especialment les relatives a la seua salut, a les entitats directament implicades en la prescripció d'activitat física i en la implementació del programa, segons s'estableix en els articles 7 i 8 de la Llei orgànica 15/1999, de 13 de desembre, de protecció de dades de caràcter personal i garantia dels drets digitals, i el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE. Entre les entitats esmentades s'inclourà, en qualsevol cas, el Sistema Valencià de Salut.  
  
A aquest efecte, la persona usuària derivada al programa firmarà expressament el seu consentiment per a la participació i per a la cessió de dades personals, mitjançant un document que li proporcionaran a l'efecte els professionals de la UAEF.  
El document de consentiment informat inclourà els possibles beneficis i riscos de la realització de l'activitat física i exercici físic.  
  
Les entitats locals que participen en el programa es comprometen, sota la seua responsabilitat, al fet que en tot moment quede garantit el respecte dels drets dels pacients i, especialment, els que estableixen les normes indicades anteriorment i que regulen la protecció de les dades de caràcter personal.  
3.3.4. Unitats d'activitat i exercici físic (UAEF)  
En cada municipi, entitat local menor o mancomunitat que s'adherisca al programa, l'entitat local corresponent, posarà a disposició del programa, almenys, una unitat d'activitat i exercici físic (UAEF).  
  
La unitat d'activitat i exercici físic (UAEF) estarà integrada per, almenys, una o un professional preparador físic, en el marc del que disposa la normativa vigent d'ordenació de l'exercici de les professions de l'esport i l'activitat física a la Comunitat Valenciana.  
La persona o persones professionals preparadores físiques (PPF) de la UAEF seran les responsables de la recepció de les persones usuàries derivades al programa, de la planificació de les activitats i els volums més adients i del seu seguiment i supervisió.  
Una persona preparadora física serà la responsable de coordinar la UAEF en el seu àmbit d'actuació (PPF-coordinador).  
En funció de les activitats programades, i sota les directrius del coordinador de la UAEF i del personal responsable del seguiment de les persones usuàries, podran participar en el programa altres professionals de l'esport i de l'activitat física, amb els requisits establits per la normativa vigent d'ordenació de l'exercici de les professions de l'esport i l'activitat física a la Comunitat Valenciana.  
3.3.5. Professionals de l'esport i de l'activitat física que participen en el Programa «En moviment»  
El personal de la UAEF responsable de la coordinació del programa, així com aquell responsable de la planificació d'activitats de les persones usuàries derivades i del seu seguiment, haurà de ser una o un professional preparador físic, en el marc del que disposa la normativa vigent d'ordenació de l'exercici de les professions de l'esport i l'activitat física a la Comunitat Valenciana (Llei 2/2022, de 22 de juliol, de la Generalitat, d'ordenació de l'exercici de les professions de l'esport i l'activitat física a la Comunitat Valenciana. DOGV 9391, de 26.07.2022).  
A aquest efecte, haurà d'estar en possessió de la titulació de grau en Ciències de l'Activitat Física i de l'Esport o la llicenciatura corresponent.  
La resta de professionals de l'esport i de l'activitat física que participen en les activitats supervisades o en els serveis d'activitat física i esportiva en els quals participen persones usuàries del programa, hauran de disposar de la titulació requerida per a exercir la seua professió, de conformitat amb el que dispose la normativa vigent d'ordenació de l'exercici de les professions de l'esport i l'activitat física a la Comunitat Valenciana.  
Tant el professional preparador físic com la resta de professionals de l'esport i de l'activitat física que participen en el programa i les activitats hauran d'estar col·legiats en el corresponent col·legi professional o disposar d'una assegurança de responsabilitat civil derivada de l'exercici de la seua professió, o equivalent, que en tot cas, haurà de tindre les mateixes cobertures.  
La col·legiació o l'assegurança no serà exigible quan el professional siga empleat públic al servei del municipi o de l'entitat local corresponent. En aquest cas, serà aplicable la normativa relativa a la responsabilitat patrimonial del personal al servei de les administracions públiques.  
  
Tots els professionals de l'esport i de l'activitat física que participen en el programa o atenguen persones usuàries derivades al programa hauran de realitzar un curs específic de formació que desenvoluparà l'Escola de l'Esport de la Comunitat Valenciana o el Centre Superior d'Ensenyaments Esportius (CSEE) del Consell Superior d'Esports (CSE).  
  
En la contractació o l'adscripció al programa de professionals de l'esport i de l'activitat física, es considerarà com a mèrit estar en possessió d'un màster en salut, d'un grau o postgrau de la família de la salut, del curs de formació previst per l'Escola de l'Esport o pel Centre Superior d'Ensenyaments Esportius (CSEE) del Consell Superior d'Esports (CSE), o d'una altra formació o experiència específica que puga ser útil als objectius del programa de prescripció d'activitat i exercici físic.  
  
Les relacions de col·laboració que s'estableixen entre el personal sanitari i no sanitari que participe en el programa en cap cas tindran naturalesa laboral, sinó administrativa, i regulada per aquest pla. En conseqüència, no es derivarà a la conselleria amb competències en sanitat cap obligació de caràcter laboral.  
3.3.6. Planificació i supervisió de l'activitat i exercici físic  
Amb el consentiment de la persona usuària i el document de derivació, el professional preparador físic de la UAEF adscrit al programa determinarà l'activitat més adequada per a la persona usuària i la planificació de càrregues, volums i intensitats de treball, i emetrà un informe de planificació.  
Així mateix, realitzarà el seguiment periòdic de la persona usuària mentre dure la seua participació en el programa, i emetrà almenys un informe de seguiment trimestral i un informe final que es traslladaran, amb el consentiment de la persona usuària, al personal sanitari responsable de la derivació al sistema esportiu/comunitari.  
3.4. Recursos de la xarxa local per a l'activitat i l'exercici físic orientats a la salut  
La planificació de l'activitat o l'exercici físic la durà a terme la UAEF, en el marc dels recursos específics disponibles i dels serveis de la xarxa comunitària local, i podrà ser, entre altres, i segons les necessitats de la persona usuària:  
A. Exercici o activitat física individual supervisada i específica  
Activitat específica i individualitzada per a l'usuari del programa, realitzada en presència i amb la supervisió d'un professional de l'esport i de l'activitat física adscrit a la UAEF.  
B. Exercici o activitat física grupal supervisada i específica  
Activitat específica per als usuaris del programa, realitzada en grup, i en presència i amb la supervisió d'un professional de l'esport i de l'activitat física adscrit a la UAEF.  
C. Exercici o activitat física individual o grupal autònoma  
Activitat específica i individual o grupal planificada per la UAEF per a la persona usuària, per a realitzar de manera autònoma, amb un seguiment periòdic de la UAEF.  
D. Exercici o activitat física individual o grupal en la xarxa de recursos disponibles per a la població en general  
Participació de la persona usuària del programa en les activitats disponibles per al públic en general en la xarxa de recursos de l'entitat local participant, amb el seguiment periòdic de la UAEF.  
La relació segons el grup poblacional i el tipus d'activitat, i el professional de l'esport i l'activitat física competent, i en coordinació amb el que disposa la Llei 2/2022, de 22 de juliol, de la Generalitat, d'ordenació de l'exercici de les professions de l'esport i l'activitat física a la Comunitat Valenciana, serà la següent:  
  
  
Grup poblacional Tipus d'activitat Professional competent  
A. Persones amb risc que requerisquen pautes d'activitat i/o exercici físic A. Exercici o activitat física individual supervisada i específica  
B. Exercici o activitat física grupal supervisada i específica  
C. Exercici o activitat física individual o grupal autònoma  
D. Exercici o activitat física individual o grupal en la xarxa de recursos disponibles per a la població en general Preparador físic o preparadora física  
B. Persones inactives D. Exercici o activitat física individual o grupal en la xarxa de recursos disponibles per a la població en general Preparador físic o preparadora física / monitor o monitora  
  
  
3.5. Duració del programa  
La permanència de la persona usuària en el programa tindrà una duració mínima de sis mesos i màxima de nou.  
3.6. Règim econòmic del programa  
La participació de les persones usuàries en el programa «En moviment» serà gratuïta.  
A aquest efecte, les entitats locals adherides al programa podran establir els mecanismes pertinents per a garantir possibles bonificacions en el pagament de taxes i preus públics pels serveis prestats a les persones participants en el programa, sempre que justifiquen convenientment el seu motiu social i d'interés públic.  
3.7. Formació dels professionals que hi participen  
Amb l'objectiu d'oferir un servei de qualitat a l'usuari, es proporcionarà als professionals que hi participen una formació adequada, complementària i específica, que els permeta conéixer els recursos disponibles i les planificacions més adequades d'acord amb les diferents tipologies d'usuaris, així com l'ús de les eines digitals que es posen al servei del programa, entre d'altres.  
La conselleria competent en matèria de sanitat i salut pública, en l'àmbit de les seues competències de formació del personal al servei del Sistema Valencià de Salut, i en col·laboració amb la conselleria competent en matèria d'esport, establirà i oferirà en l'Escola Valenciana d'Estudis de la Salut un curs de formació específica dirigit especialment al personal sanitari d'Atenció Primària i a la resta de personal sanitari que hi puga participar.  
El personal sanitari de la nostra Comunitat Valenciana podrà formar-se en el Curs Bàsic de Prescripció d'Activitat i Exercici Físic per a professionals sanitaris organitzat per l'Institut de Salut Carlos III (ISCIII) i el Consell Superior d'Esports (CSE).  
Així mateix, la conselleria competent en matèria d'esport, en l'àmbit de les seues competències de formació esportiva, i amb la col·laboració de la conselleria competent en matèria de sanitat, establirà i oferirà en l'Escola de l'Esport un curs de formació específica per a realitzar el programa, dirigit als professionals de l'activitat física, i especialment als que hi puguen participar.  
A més, el personal professional de l'esport i l'activitat física col·legiat a la nostra Comunitat Valenciana podrà formar-se en el Curs Bàsic de Disseny de Programes d'Activitat i Exercici Físic Saludables organitzat pel Centre Superior d'Ensenyaments Esportius (CSEE) del Consell Superior d'Esports (CSE).  
3.8. Eines digitals per a executar el programa  
Per tal de garantir el desplegament del programa, es posaran a disposició del personal sanitari i del personal preparador físic les eines digitals adequades per a executar-lo i fer-ne el seguiment. La digitalització es farà en dues fases:  
1a fase  
Es desenvoluparà en el sistema SIA-Abucasis, un mòdul de derivació al sistema esportiu/comunitari eficient.  
El sistema SIA-Abucasis és l'aplicació informàtica amb la qual es gestiona de manera integral l'atenció als pacients en l'àmbit d'atenció primària a la Comunitat Valenciana. Aquest sistema inclou la història clínica electrònica dels centres de salut i els d'especialitats. La funcionalitat que permet la prescripció de medicaments i altres mesures terapèutiques que no siguen de tipus farmacològic, com és el cas que ens ocupa, és Gaia/MPRE.  
Tots els elements esmentats estan integrats amb el Sistema d'Informació Poblacional (SIP), que és el registre administratiu de la Conselleria de Sanitat que conté informació administrativa i sanitària de les persones que accedeixen a les prestacions sanitàries del Sistema Valencià de Salut. Recull les dades d'identificació, adreça i assignació de centre de salut.  
El mòdul de derivació al sistema esportiu/comunitari inclourà els requeriments següents:  
- Permetre al personal sanitari l'assignació d'un diagnòstic relacionat amb la recomanació en qüestió (ex. CIE10: Z72.3 - Manca d'exercici físic).  
- Emetre de manera àgil un document de derivació al sistema esportiu/comunitari per a la persona usuària. Aquest document disposarà de la informació necessària, tal com s'especifica en el punt 3.3.2.  
- Incloure la recomanació d'activitat física en el pla terapèutic de la persona usuària, de manera que quede registrada en la seua història clínica electrònica i en l'informe de tractaments vigents com a mesura no farmacològica.  
- Extraure les dades necessàries per a l'anàlisi, el seguiment del programa i l'avaluació d'indicadors.  
- En aquest mòdul no s'inclouran els detalls concrets de l'activitat física a realitzar, ja que, en el marc d'aquest programa, l'assessorament i el seguiment de l'activitat es durà a terme des de les UAEF.  
  
2a fase  
Es desenvoluparà una aplicació específica per a la gestió del programa per part de les unitats d'activitat i exercici físic-UAEF, que permeta la planificació d'agendes i activitats, el seguiment dels usuaris i l'emissió d'informes de seguiment, així com l'obtenció d'informació per a l'anàlisi o el seguiment d'indicadors per part de la Comissió de Coordinació del Programa i les conselleries que participen en el programa.  
  
El sistema permetrà extraure informació per a l'anàlisi, el seguiment del programa o l'avaluació d'indicadors.  
Així mateix, es posara a la disposició de la ciutadania una pàgina web per a proporcionar la informació del programa i per a la difusió de les UAEF i els recursos per a promoure l'activitat física saludable disponibles en la xarxa local.  
La plataforma de gestió integral del Programa «En moviment» es desenvoluparà amb la coordinació del Col·legi Oficial de Llicenciats en Educació Física i en Ciències de l'Activitat Física i de l'Esport (COLEF), tenint en compte els següents objectius i requisits:  
- Algoritme d'intervenció general del programa.  
- Requisits tècnics, d'interoperabilitat, d'arquitectura i llenguatge de programació.  
- Protocols de seguretat i de protecció de dades.  
- Estructura i mapa de continguts.  
- Parametrització d'actius per a realitzar activitat i exercici físic.  
- Indicadors i avaluació.  
- Formularis i models.  
  
4. Pla d'acció per a la implantació del Programa «En moviment»  
Objectiu 1. Disposar del Programa de prescripció d'activitat i exercici físic orientat a la salut «En moviment», establint els mecanismes de col·laboració entre l'Administració sanitària, l'Administració esportiva i les entitats locals per a desplegar-lo.  
Acció 1.1. Definició del contingut i del funcionament del Programa de prescripció d'activitat i exercici físic orientat a la salut «En moviment», mitjançant la col·laboració dels òrgans competents en matèria de salut pública, assistència sanitària i promoció de l'esport i l'activitat física.  
Actors: conselleria competent en matèria de sanitat i salut pública i conselleria competent en matèria d'esport.  
Acció 1.2. Definició, tramitació i adopció dels instruments de col·laboració necessaris, que definisquen les obligacions dels actors que participen en l'execució del programa. Conveni de Col·laboració entre la conselleria competent en matèria de sanitat i salut pública, la conselleria competent en matèria d'esport i la Federació Valenciana de Municipis i Províncies (FVMP).  
Actors: conselleria competent en matèria de sanitat i salut pública, conselleria competent en matèria d'esport, FVMP.  
Acció 1.3. Impuls i difusió del programa, i assessorament a les entitats locals, fomentant-ne la participació.  
Actors:  
- Impuls i difusió del programa: conselleria competent en matèria de sanitat i salut pública i conselleria competent en matèria d'esport, FVMP.  
- Assessorament a les entitats locals: FVMP, COLEF.  
  
Objectiu 2. Continuïtat dels programes actius de promoció de l'activitat física als municipis de la Comunitat Valenciana en el marc del Pla de salut.  
Acció 2.1. Promoció dels instruments de col·laboració necessaris per a l'adhesió dels ajuntaments al Pla de salut de la Comunitat Valenciana i el desenvolupament de la xarxa de cooperació local Xarxa Salut.  
  
Actors: conselleria competent en matèria de sanitat i salut pública.  
  
Acció 2.2. Ajudes destinades a desplegar el Pla de salut de la Comunitat Valenciana als municipis. Suport al finançament de projectes locals orientats a elaborar mapes d'actius per a la salut en l'àmbit local, i a projectes de promoció de la salut en ciutats, barris i pobles.  
  
Actors: conselleria competent en matèria de sanitat i salut pública.  
  
Acció 2.3. Difusió de les ajudes i subvencions a les entitats locals adherides al Pla de salut de la Comunitat Valenciana, en l'àmbit de Xarxa Salut.  
Actors: conselleria competent en matèria de sanitat i salut pública.  
  
  
Objectiu 3. Creació d'estructures esportives locals per a executar el Programa «En moviment». Creació d'unitats d'activitat i exercici físic (UAEF).  
Acció 3.1. Elaboració de la Guia de creació i desenvolupament d'unitats d'activitat i exercici físic UAEF en l'àmbit local coordinades per personal professional preparador físic. Protocols d'intervenció, de valoració i registre de condició física.  
Actors: conselleria competent en matèria d'esport. COLEF.  
Acció 3.2. Impuls i adopció dels acords de les entitats locals per a crear la xarxa local de UAEF.  
Actors: entitats locals, FVMP.  
Acció 3.3. Convocatòria d'ajudes per a entitats locals per a posar en marxa la xarxa local de les unitats d'activitat i exercici físic. Suport al finançament de les despeses de personal i funcionament de les unitats d'activitat i exercici físic creades per les entitats locals, per a desplegar el programa.  
Actors: conselleria competent en matèria d'esport. Conselleria competent en matèria de sanitat i salut pública.  
Acció 3.4. Desenvolupament dels recursos i les activitats, en la xarxa local, per a realitzar activitat i exercici físic indicats. Implementació de les activitats d'exercici i activitat física específiques de la UAEF per als usuaris del programa, supervisades i dirigides pels seus professionals, o reforç d'activitats de la xarxa de recursos disponibles per al públic en general, que puguen acollir usuaris del programa, amb el seguiment periòdic dels professionals de la UAEF.  
Actors: entitats locals adherides al programa.  
  
Objectiu 4. Garantir la coordinació i el seguiment del programa i promoure la col·laboració dels professionals sanitaris i de l'esport i de l'activitat física que participen en l'execució del Programa de prescripció d'activitat i exercici físic.  
Acció 4.1. Constitució d'una Comissió Autonòmica de Coordinació del Programa de Prescripció d'Activitat i Exercici Físic que, amb representants de les conselleries i les institucions implicades en la seua execució, coordine l'execució i el seguiment de les actuacions previstes.  
  
Actors: conselleria competent en matèria de sanitat i salut pública, conselleria competent en matèria d'esport, FVMP.  
Acció 4.2. Constitució d'una comissió local de coordinació, en l'àmbit de cada entitat local adherida al programa, que realitzarà tasques de seguiment i coordinació necessàries per a garantir l'execució correcta del programa en l'atenció primària del municipi o l'entitat local corresponent.  
Actors: conselleria competent en matèria de sanitat i salut pública, centres de salut i entitats locals que implanten el programa.  
Acció 4.3. Disseny, anàlisi i avaluació d'indicadors de seguiment del programa.  
Actors: conselleria competent en matèria de sanitat i salut pública i conselleria competent en matèria d'esport.  
Acció 4.4. Impuls del programa i participació dels professionals que l'executen, en els consells de salut de zona bàsica, i en la resta d'òrgans de participació del Sistema Valencià de Salut.  
Actors: conselleria competent en matèria de sanitat i salut pública.  
  
  
Objectiu 5. Desenvolupament de les eines digitals necessàries per a facilitar l'execució i el seguiment del programa.  
Objectiu 5.1. Desenvolupament digital d'un mòdul de derivació al sistema esportiu/comunitari, que permeta proporcionar la informació bàsica requerida per a planificar les activitats, i l'extracció d'informació per a anàlisi i avaluació d'indicadors.  
Acció 5.1.1. Implementació del mòdul de derivació al sistema esportiu/comunitari en el sistema SIA-Abucasis  
Actors: conselleria competent en matèria de sanitat i salut pública.  
  
Acció 5.1.2. Difusió del manual d'ús.  
Actors: conselleria competent en matèria de sanitat i salut pública.  
  
Acció 5.1.3. Elaboració i difusió d'un procediment per a professionals i usuaris.  
Actors: conselleria competent en matèria de sanitat i salut pública.  
  
Objectiu 5.2. Impuls de la implementació i la posada en marxa d'una aplicació digital que facilite la gestió i l'execució del programa i el seguiment de les persones usuàries, per part de les unitats d'activitat i exercici físic-UAEF.  
Acció 5.2.1. Impulsar la implementació o l'adquisició d'aplicació digital que facilite la gestió i l'execució del programa i el seguiment de les persones usuàries, per part de les unitats d'activitat i exercici físic-UAEF.  
Actors: conselleria competent en matèria d'esport. COLEF.  
Acció 5.2.2. Elaboració del manual d'ús, i el suport formatiu de l'usuari.  
Actors: conselleria competent en matèria d'esport. COLEF.  
  
Objectiu 6. Desenvolupament d'activitats de Formació dirigides a personal sanitari i personal professional de l'esport i l'activat física  
Objectiu 6.1. Desenvolupament d'activitats formatives dirigides a personal sanitari  
Acció 6.1.1. Elaboració de materials, continguts i programació per a realitzar un curs destinat a personal sanitari.  
Actors: conselleria competent en matèria de sanitat i salut pública.  
  
Acció 6.1.2. Impartició del curs específic per a personal sanitari per part de l'Escola Valenciana d'Estudis de la Salut (EVES) / l'Institut de Salut Carlos III (ISCIII).  
Actors: conselleria competent en matèria de sanitat i salut pública.  
  
Objectiu 6.2. Desenvolupament d'activitats formatives dirigides als professionals de l'esport i de l'activitat física  
Acció 6.2.1. Elaboració de materials, continguts i programació per a realitzar un curs destinat als professionals de l'esport i de l'educació física.  
Actors: conselleria competent en matèria d'esport. COLEF.  
Acció 6.1.2. Impartició del curs específic per a professionals de l'esport i de l'educació física per part de l'Escola de l'Esport.  
Actors: conselleria competent en matèria d'esport.  
  
Objectiu 7. Promoció del programa, i millora de la resiliència, accessibilitat i eficàcia dels sistemes esportius i de salut, promovent la pràctica d'activitat física per a tota la ciutadania  
Acció 7.1. Campanyes de promoció de l'exercici i l'activitat física orientada a la salut, per a tota la ciutadania.  
Actors: conselleria competent en matèria de sanitat i salut pública.  
  
Acció 7.2. Difusió del Programa «En moviment». Campanya de comunicació per a la difusió del programa.  
Actors: conselleria competent en matèria de sanitat i salut pública i conselleria competent en esport. FVMP.  
Acció 7.3. Difusió dels recursos disponibles en la xarxa local per a promoure l'activitat física saludable. Informació en els webs.  
Actors: conselleria competent en matèria de sanitat i salut pública i conselleria competent en esport. FVMP. Entitats locals.  
  
5. Actors. Administracions i entitats implicades  
El desplegament del Programa «En moviment» i la consecució dels seus objectius supera l'àmbit dels serveis sanitaris, i fa necessària la col·laboració de l'Administració sanitària i esportiva de la Generalitat, i de les entitats locals que manifesten la voluntat de participar-hi.  
  
Així mateix, fa desitjable la col·laboració de la Federació de Municipis i Províncies, i la implicació dels col·legis professionals dels col·lectius que han de fer-ne possible el desplegament, per tal de contribuir a la seua difusió, implantació, seguiment i millora.  
5.1. Conselleria competent en matèria de sanitat i salut pública  
En el marc de les seues competències, i amb l'objectiu d'implantar el Programa «En moviment», seran funcions de la Conselleria competent en matèria de sanitat i salut pública, les següents:  
- Proporcionar als professionals sanitaris les eines necessàries per a recomanar la pràctica d'activitat física saludable a les persones usuàries de l'Atenció Primària, especialment les persones inactives o amb tipologies de risc que siguen susceptibles de participar en el programa.  
  
- Impulsar la posada en marxa del programa en els consells de salut bàsics, i en la resta d'òrgans de coordinació i participació.  
- Promoure la participació de les persones coordinadores sanitàries del programa i de les persones coordinadores de les UAEF en el Consell de Salut Bàsic i la resta dels òrgans de participació ciutadana i comunitària.  
- Desenvolupar les eines digitals necessàries per a emetre els documents de derivació amb la informació necessària, que possibiliten la remissió de les persones usuàries al programa, i prestar, mitjançant els serveis informàtics del departament de salut corresponent, el servei d'assistència i suport en l'ús al personal sanitari que hi participa.  
  
- Proporcionar al personal sanitari d'Atenció Primària la formació adequada per a desplegar el programa.  
- Contribuir a la difusió del programa entre la ciutadania, i entre el personal sanitari adscrit a la Conselleria.  
- Contribuir al finançament dels recursos humans i materials del programa, mitjançant ajudes a les entitats locals adherides, en funció de les disponibilitats pressupostàries determinades anualment a la Llei de pressupostos de la Generalitat.  
- Participar en els òrgans de coordinació, seguiment i avaluació del programa.  
Accions a desenvolupar pels seus òrgans  
5.1.1. Direcció General de Salut Pública i Addiccions  
- Desplega els projectes per a incorporar l'activitat i l'exercici físic orientat a la salut.  
- Contribueix al pla d'acció i la guia operativa.  
- Contribueix a l'avaluació del programa, tant del procés com dels resultats.  
- Contribueix a la formació dels professionals per a desplegar el programa.  
- La coordinació de la matrícula, el control i el seguiment dels professionals sanitaris en la seua participació en el curs de formació en prescripció d'activitat i exercici físic per a professionals sanitaris organitzat pel Consell Superior d'Esports (CSE) i l'Institut de Salut Carlos III.  
5.1.2. Direcció General d'Assistència Sanitària  
- Dona suport a la posada en marxa del Programa de prescripció d'activitat i exercici físic orientat a la salut «En moviment» a través de les direccions d'Atenció Primària dels departaments de salut i els centres de salut.  
5.1.3. Direcció General de Farmàcia  
- Impulsa el desenvolupament de SIA i els canvis necessaris per a introduir en la història clínica el mòdul de derivació al sistema esportiu/comunitari, i les eines necessàries per a obtindre informació i fer el seguiment del programa.  
5.1.4. Centres de Salut Pública  
- Col·laborar amb el personal sanitari d'atenció primària en la implementació del Programa de prescripció d'activitat i exercici físic orientat a la salut «En moviment».  
- Realitzar la difusió adequada del programa en el seu àmbit.  
- Realitzar sensibilització a la gerència, a les direccions d'Atenció Primària i als ajuntaments per a implementar adequadament el programa.  
- Col·laborar i participar en les activitats dels consells de salut i les meses intersectorials per a promoure l'activitat i exercici físic en les persones amb patologies i persones inactives usuàries del Programa «En moviment».  
5.1.5. Zona bàsica de salut. Consell de salut bàsic  
La zona bàsica de salut del municipi, l'entitat local menor o la mancomunitat ha de promoure el suport i l'adhesió dels ajuntaments al programa i designarà una persona coordinadora sanitària del Programa «En moviment».  
La persona coordinadora sanitària del programa en la zona bàsica de salut té les funcions següents:  
- Impulsar la posada en marxa del programa en la seua zona bàsica de salut.  
- Coordinar les seues actuacions amb la persona coordinadora de la unitat d'activitat i exercici físic-UAEF de l'entitat local corresponent.  
  
- Adoptar, si és el cas, en col·laboració amb la persona coordinadora de la UAEF, els protocols i les directrius que siguen necessaris per a executar el programa en l'àmbit de la zona bàsica.  
El personal sanitari de l'equip d'Atenció Primària podrà recomanar realitzar activitat o exercici físic a les persones usuàries de la zona bàsica de salut, i prioritzarà els grups poblacionals definits.  
A aquest efecte, el/la professional sanitari emetrà un document de derivació que es proporcionarà a la persona usuària, i que contindrà la informació estrictament necessària per a facilitar a la UAEF la planificació de les activitats físiques més adients per a la persona usuària.  
5.2. Conselleria competent en matèria d'esport  
En el marc de les seues competències, i per a implantar el Programa «En moviment», seran funcions de la conselleria competent en matèria d'esport les següents:  
- Proporcionar informació i contribuir a la difusió del programa entre la ciutadania, i entre el personal professional de l'esport i de l'activitat física.  
- Contribuir, en l'àmbit de les seues competències, a la formació específica dels professionals de l'esport i de l'activitat física per la seua participació en el desplegament del Programa «En moviment».  
- Elaborar la Guia de creació i desenvolupament d'unitats d'activitat i exercici físic-UAEF i aprovar-ne la creació en l'àmbit local.  
- Contribuir a finançar els recursos humans i materials del programa, mitjançant ajudes a les entitats locals adherides per a la creació d'unitats d'activitat i exercici físic (UAEF), en funció de les disponibilitats pressupostàries determinades anualment en la Llei de pressupostos de la Generalitat.  
- Impulsar el desenvolupament de les eines digitals necessàries per a la gestió i l'execució del programa i el seguiment de les persones usuàries, per part de les unitats d'activitat i exercici físic.  
- Participar en els òrgans de coordinació, seguiment i avaluació del programa.  
5.3. Federació Valenciana de Municipis i Províncies (FVMP)  
- Proporcionar informació i contribuir a la difusió del programa entre les entitats locals de la Comunitat Valenciana, mitjançant jornades de difusió i de coneixement de bones pràctiques d'experiències pilot, entre altres.  
- Prestar a les entitats locals interessades l'assessorament necessari per a posar en marxa el programa i desplegament.  
5.4. Entitats locals que participen en el programa  
La implantació del programa es farà en col·laboració amb les entitats locals que s'hi adherisquen voluntàriament, amb la corresponsabilitat de proporcionar els recursos necessaris per a l'execució del programa i la prestació d'un servei de qualitat per als usuaris.  
En l'àmbit de les seues competències, les entitats locals que acorden participar en el programa hauran d'executar les accions següents:  
- Dotar les UAEF amb els professionals preparadors físics i amb la resta de professionals necessaris per a desplegar el programa. Les entitats locals assumeixen la contractació dels professionals de l'esport i l'activitat física necessaris per a crear la UAFE i l'organització de les activitats, així com el cost d'aquestes.  
- Posar a la disposició del programa els materials, els equipaments, les infraestructures o els paratges naturals que siguen necessaris per a desenvolupar les activitats físiques supervisades, autònomes, o les de la xarxa dels serveis esportius municipals en què participen persones amb prescripció d'activitat i exercici físic.  
- Participar en els òrgans de coordinació, seguiment i avaluació del programa, on tinguen participació.  
- Proporcionar a les conselleries competents en matèria de salut pública i d'esport la informació que siga requerida per a desplegar el programa i fer-ne el seguiment.  
5.4.1 La unitat d'exercici i activitat física (UAEF) en cada entitat local  
En l'àmbit de cada entitat local que participa en el programa, es crearà almenys una UAEF, amb les funcions següents:  
- La persona o persones preparadores físiques de la UAEF seran les responsables de la recepció de les persones usuàries derivades al programa, de la planificació de les activitats i els volums més adients, i del seu seguiment i supervisió. A aquest efecte, elaboraran els informes de planificació, de seguiment i finals requerits per a executar el programa.  
  
- D'acord amb els recursos disponibles en l'entitat local, promouran la realització de les activitats més adients, per als diferents grups poblacionals als quals es dirigeix el programa:  
- Activitats individuals o grupals supervisades i específiques de la UEAF per a pacients amb característiques concretes (problemes motors, més de 70 anys, entre altres).  
- Activitats individuals o grupals autònomes (rutes saludables, entrenament funcional, etc.).  
- Activitats en la xarxa de recursos locals, a les quals es puguen incorporar pacients amb aquesta recomanació (ioga, pilates, funcional, etc.).  
- La persona coordinadora de la UEAF mantindrà els mecanismes de coordinació necessaris i reunions periòdiques amb la persona coordinadora sanitària de la zona o zones bàsiques a les quals done servei.  
5.5. Altres entitats  
Col·legi Oficial de Llicenciats en Educació Física i en Ciències de l'Activitat Física i de l'Esport - COLEF:  
- Col·laborar amb la conselleria competent en matèria d'esport en les seues funcions i concretament en:  
- L'elaboració de la Guia de creació i desenvolupament d'unitats d'activitat i exercici físic-UAEF en l'àmbit local.  
- El disseny i el desenvolupament de les eines digitals necessàries per a la gestió i l'execució del programa i el seguiment de les persones usuàries per part de la UAEF.  
- L'elaboració dels continguts i el disseny de la formació específica dels professionals de l'esport i de l'activitat física.  
- La coordinació de la matrícula, el control i el seguiment de les persones col·legiades en la seua participació en el curs de formació implantat en el Centre Superior d'Ensenyaments Esportius (CNEE) del Consell Superior d'Esports (CSE)  
- Proporcionar informació i contribuir a la difusió del programa mitjançant la participació en jornades de difusió i de coneixement de bones pràctiques d'experiències pilot, entre altres.  
- Prestar a les entitats locals interessades l'assessorament necessari per a la posada en marxa del programa i el seu desplegament.  
5.6. Participació ciutadana en el programa  
- Per tal de garantir la participació de la ciutadania en el desplegament del programa, la conselleria competent en matèria de sanitat en promourà la difusió en els consells de salut bàsics i en la resta dels òrgans de participació ciutadana i comunitària.  
  
6. Coordinació i seguiment del programa  
Per tal de coordinar la implantació i el seguiment del programa, es constituiran els següents òrgans de coordinació i seguiment:  
6.1. La Comissió Autonòmica de Coordinació del Programa  
Per a coordinar el programa i fer-ne el seguiment, es constitueix una Comissió Autonòmica de Coordinació del Programa «En moviment», integrada per membres de la conselleria competent en salut pública, la conselleria competent en esport i la Federació Valenciana de Municipis i Províncies, amb la composició següent:  
- La persona titular de la direcció general competent en matèria de salut pública, o la persona en qui delegue.  
- La persona titular de la direcció general competent en matèria d'assistència sanitària, o la persona en qui delegue.  
- La persona titular de la direcció general competent en matèria d'esport o la persona en qui delegue.  
- Una persona tècnica de la direcció general competent en matèria de salut pública, designada per la persona titular de la direcció general competent en matèria de salut pública.  
- Una persona tècnica de la direcció general competent en matèria d'assistència sanitària, designada per la persona titular de la direcció general competent en matèria d'assistència sanitària.  
- Una persona tècnica de la direcció general competent en matèria d'esport designada per la persona titular de la direcció general competent en matèria d'esport.  
- Dues persones representants de les entitats locals, designades FVMP.  
En la seua composició es procurarà que hi haja una presència equilibrada d'homes i dones en aplicació del II Pla d'igualtat de dones i homes de l'Administració de la Generalitat, aprovat per l'Acord de 10 de març de 2017, del Consell.  
La Comissió de Coordinació del programa tindrà les funcions següents:  
- Supervisar l'execució de les actuacions previstes en el conveni que articula el programa i adoptar les decisions i les instruccions necessàries per a desplegar-lo correctament.  
- Resoldre les controvèrsies d'interpretació i compliment que puguen plantejar-se respecte dels convenis subscrits.  
- Fer el seguiment de les adhesions al programa per part de les entitats locals de la Comunitat Valenciana.  
- Realitzar el seguiment del programa i adoptar les propostes que siguen necessàries per a millorar-ne el funcionament.  
La conselleria competent en matèria de sanitat i salut pública designarà entre les persones representants de la seua conselleria el president de la Comissió de Coordinació. La conselleria competent en matèria d'esport assumirà la Secretaria de la Comissió.  
La Comissió es reunirà sempre que ho considere necessari una de les parts i amb una convocatòria prèvia. Es reunirà com a mínim una vegada per any.  
La Comissió de Coordinació donarà compte de les seues actuacions a les institucions representades en aquesta i, quan es considere necessari, a les entitats locals signatàries del conveni.  
6.2. Les comissions locals de coordinació  
En l'àmbit de cada entitat local adherida al programa, es constituirà una comissió local de coordinació, que realitzarà tasques de seguiment i coordinació, i adoptarà els acords que siguen necessaris per a garantir l'execució correcta del programa en l'Atenció Primària del municipi o l'entitat local corresponent.  
La comissió local de coordinació estarà formada, almenys per:  
- Dues persones nomenades per la conselleria competent en matèria de sanitat, una de les quals haurà de ser persona coordinadora sanitària del programa en una zona bàsica de salut, i l'altra, una persona del centre de salut pública corresponent a l'entitat local.  
- Dues persones nomenades per l'entitat local corresponent, una de les quals haurà de ser personal preparador físic amb tasques de coordinació en una UAEF de l'entitat local.   
D'acord amb les característiques de l'entitat local, les necessitats del programa, el nombre de zones bàsiques de salut participants i de les UAEF existents, la Conselleria de Sanitat i l'entitat local corresponent podran establir la composició de la Comissió Bilateral que siga més adient per a dur a terme les tasques de seguiment i coordinació.  
  
Les comissions locals es coordinaran mitjançant la Comissió de Salut Comunitària del Departament de Salut.  
En les entitats locals adherides al Pla de salut de la Comunitat Valenciana, podrà exercir les funcions de la Comissió Local de Coordinació la Mesa Intersectorial i de Participació.  
  
7. Indicadors de seguiment i avaluació  
Indicadors de seguiment  
Amb la finalitat de fer el seguiment del programa es recollirà, cada sis mesos, almenys la informació següent:  
- Nombre d'entitats locals que han sol·licitat l'adhesió al Programa «En moviment» en relació amb les que potencialment s'hi poden adherir.  
- Nombre de municipis en els quals es desplega el programa.  
- Nombre de zones bàsiques de salut en les quals es desplega el programa.  
- Nombre de persones a les quals s'ha realitzat derivació al sistema esportiu/comunitari.  
- Nombre de professionals que han recomanat activitat física.  
- Nombre de persones derivades per grup de població.  
- Nombre de persones que han participat efectivament en el programa, acudint a les unitats d'activitat i exercici físic.  
- Adherència de les persones que han iniciat la realització d'activitat i exercici físic en relació amb les persones que el van iniciar per grup de població diana.  
- Nombre i tipologia d'accions formatives per a iniciar el programa.  
  
- Nombre de persones professionals sanitàries participants en les accions formatives específiques per a personal sanitari.  
- Nombre de persones professionals de l'esport i de l'activitat física, participants en les accions formatives específiques per a professionals de l'esport i de l'activitat física  
- Nombre d'accions de difusió del programa en l'àmbit comunitari.  
  
Avaluació de resultats  
Al cap d'un any d'iniciar-se el programa, es realitzarà una avaluació de resultats a partir de la informació disponible en la història de salut. Es mesuraran:  
- Indicadors relacionats amb la millora de la condició física.  
- Indicadors relacionats amb la continuïtat i l'autonomia per a l'activitat física de les persones que ja han finalitzat el període de prescripció.  
- Indicadors relacionats amb la desmedicalització.  
- Indicadors relacionats amb el control i el maneig d'algunes malalties cròniques.  
- S'utilitzaran metodologies qualitatives per avaluar tant el procés com els resultats, des de la perspectiva de les persones usuàries participants, els professionals dels centres de salut i els ajuntaments, així com associacions o altres possibles participants en aquest procés.  
  
Les conselleries competents en matèria de salut pública i de promoció de l'esport i l'activitat física podran modificar i establir els indicadors addicionals que es consideren necessaris per tal de garantir l'adequada implantació, seguiment i avaluació del programa.  
  
8. Recursos financers  
Per a aconseguir els objectius del Pla d'implantació del Programa «En moviment», les actuacions de la Generalitat s'atendran amb els crèdits pressupostaris i els mitjans personals i materials de les conselleries competents en l'àmbit de sanitat universal i salut pública i d'esport.  
  
Així mateix, les entitats locals que s'adherisquen al programa hauran de comprometre's a dotar-se amb els recursos que siguen necessaris perquè funcione, i per a prestar els serveis que se'n deriven en condicions de qualitat, sense perjudici de les ajudes que, d'acord amb la disponibilitat pressupostària anual, atorgue la Generalitat a les entitats que hi participen.  
D'altra banda, el Pla de recuperació, transformació i resiliència del Govern d'Espanya, per a executar del Mecanisme de recuperació i resiliència, dels Fons Next Generation UE, inclou entre els seus objectius adoptar una estratègia nacional del foment de l'esport contra el sedentarisme i la inactivitat física, i preveu una línia d'inversió per a posar en marxa un model de prescripció d'activitat i exercici físic d'abast estatal.  
En aquest marc, l'Acord de la Conferència Sectorial d'Esport de 9 de maig de 2022, relatiu a la distribució territorial i els criteris de repartiment del Pla de recuperació, transformació i resiliència (BOE 171, 18.07.2022), destina a la Comunitat Valenciana un total de 643.501,50 €, per a posar en marxa aquest programa de prescripció d'activitat i exercici físic, amb un termini d'execució que finalitza el desembre de 2023.  
També en els pressupostos de la Generalitat per a 2023 hi ha, en el Programa 457.10 de foment de l'activitat esportiva, una línia de subvenció S8614000 de 500.000 € destinada a ajuntaments, mancomunitats i entitats locals menors per a facilitar i ajudar a implantar programes de prescripció d'activitat i exercici físic des de l'àmbit sanitari orientats a la salut en municipis de la Comunitat Valenciana.  
  
L'assignació dels Fons Next Generation requereix complir uns objectius concrets, destinats al fet que la Comunitat Valenciana dispose d'un sistema de prescripció d'activitat i exercici físic eficient, amb eines digitals oportunes i formació adequada dels professionals, que assegure i facilite la derivació de persones inactives o amb patologies des de l'àmbit sanitari al sistema esportiu/comunitari, per a realitzar activitat i exercici físic.  
  
Fites per a l'assignació dels fons Next Generation UE  
  
Termini: cal justificar abans de desembre de 2023.  
- Aprovació d'un Pla autonòmic de prescripció d'activitat i exercici físic.  
- Digitalització: disposar d'un sistema/eines digitals necessàries per a posar en marxa el pla.  
- Formació dels professionals de l'esport i de l'activitat física: disposar d'un curs de formació específic en programes d'activitat i exercici físic saludables i formar el 10 % dels col·legiats.  
\*Col·legiats llicenciats/graduats EF a la CV: 1.031 (formar 103 persones col·legiades)  
- Formació del personal sanitari: disposar d'un curs de formació específic en prescripció d'activitat i exercici físic i formar el 5 % del personal sanitari (metges atenció primària, personal d'infermeria).  
  
\*Col·legiats metges atenció primària i personal infermeria a la CV: 6.805 (formar 340 sanitaris).  
- Creació de la xarxa local d'unitats d'exercici i activitat física (UAEF), que amb professionals de l'esport i de l'activitat física puguen atendre els usuaris derivats.  
\*UAEF que atenguen el 7 % dels municipis. \*Municipis a la CV: 542 (disposar per a 38 municipis atesos).  
- Població participant en programes de la unitat d'activitat i exercici físic (UAEF), que puguen atendre's amb professionals de l'esport i de l'activitat física.  
\*UAEF que hagen donat servei al 0,01 de la població. \*Població CV: 5 M (per tant, un total de 506 participants).  
Es detalla a continuació l'estimació de recursos i procedència per a executar les accions per objectius, per a posar en marxa el Programa de prescripció d'activitat i exercici físic orientat a la salut «En moviment».  
  
  
  
Recursos per a executar les accions per objectius  
  
Pla autonòmic de prescripció d'activitat i exercici físic orientat a la salut denominat «En moviment»  
  
Objectiu Accions Recursos i procedència  
1 Definició i impuls del Programa «En Moviment»   
1 Acció 1.1. Definició del contingut i del funcionament del programa  
 Recursos ordinaris de personal i funcionament  
Pressupost GVA  
Conselleria Sanitat. Programa 413.10  
Conselleria Esport. Programa 457.10  
1 Acció 1.2. Definició, tramitació i adopció dels instruments de col·laboració necessaris, que definisquen les obligacions dels actors que participen en l'execució del programa Recursos ordinaris de personal i funcionament.  
Pressupost GVA.  
Conselleria Sanitat. Programa 413.10  
Conselleria Esport. Programa 457.10  
1 Acció 1.3 Impuls i difusió del programa, i assessorament a les entitats locals, fomentant-ne la participació FVMP i COLEF:  
Contractació COLEF. 18.029 € amb l'acció 3.1:  
Fons Next Generation UE  
Conselleria Esport. Programa 451.99, cap. II  
2 Continuïtat dels programes actius de promoció de l'activitat física en el Pla de Salut  
   
2 Acció 2.1. Promoció dels instruments de col·laboració necessaris per a l'adhesió dels ajuntaments al Pla de salut de la Comunitat Valenciana i el desenvolupament de la xarxa de cooperació local Xarxa Salut  
 Recursos ordinaris de personal i funcionament.  
Pressupost GVA.  
Conselleria Sanitat. Programa 413.10  
2 Acció 2.2. Ajudes destinades al desplegament del Pla de salut de la Comunitat Valenciana als municipis Pressupost GVA.  
Conselleria Sanitat. Programa 413.10  
Línia: S0401000  
2 Acció 2.3. Difusió de les ajudes i subvencions a les entitats locals adherides al Pla de salut de la Comunitat Valenciana, en l'àmbit de Xarxa Salut  
 Recursos ordinaris de personal i funcionament  
Pressupost GVA.  
Conselleria Sanitat. Programa 413.10  
3 Creació de la xarxa local de UAEF   
3 Acció 3.1. Elaboració de la Guia de creació i desenvolupament de UAEF en l'àmbit local Contractació COLEF. 18.029 € amb l'acció 1.3:  
Fons Next Generation UE. Conselleria Esport  
Programa 451.99  
Cap. II  
3 Acció 3.2. Adopció dels instruments de col·laboració amb les entitats locals, per a crear la xarxa local de UAEF Recursos ordinaris de personal i funcionament  
Pressupost GVA  
Conselleria Sanitat. Programa 413.10  
Conselleria Esport. Programa 457.10  
3 Acció 3.3. Convocatòria d'ajudes per a entitats locals per a posar en marxa la xarxa local de les unitats d'activitat i exercici físic. 1.100.000 €  
Pressupost GVA  
Conselleria Esport. Programa 457.10  
500.000 €  
Fons Next Generation UE. Programa 451.99  
600.000 €  
3 Acció 3.4. Desenvolupament dels recursos i les activitats en la xarxa local Segons cada entitat local  
Pressupost de les entitats locals adherides  
4 Coordinació i seguiment del programa   
4 Acció 4.1. Constitució d'una Comissió Autonòmica de Coordinació del Programa de Prescripció d'Exercici i Activitat Física, que amb representants de les conselleries i les institucions implicades en la seua execució coordine l'execució i el seguiment de les actuacions previstes  
 Recursos ordinaris de personal i funcionament  
Pressupost GVA  
Conselleria Sanitat. Programa 413.10  
Conselleria Esport. Programa 457.10  
4 Acció 4.2. Constitució d'una Comissió Local de Coordinació, en l'àmbit de cada entitat local adherida al programa Recursos ordinaris de personal i funcionament  
Pressupost GVA  
Conselleria Sanitat. Programa 413.10  
Conselleria Esport. Programa 457.10  
Entitats locals adherides  
4 Acció 4.3. Disseny, anàlisi i avaluació d'indicadors de seguiment del programa Recursos ordinaris de personal i funcionament  
Pressupost GVA  
Conselleria Sanitat. Programa 413.10  
Conselleria Esport. Programa 457.10  
4 Acció 4.4. Impuls del programa i participació dels professionals que l'executen en els consells de salut de zona bàsica i en la resta d'òrgans de participació del Sistema Valencià de Salut  
 Recursos ordinaris de personal i funcionament  
Pressupost GVA  
Conselleria Sanitat. Programa 413.10  
5 Digitalització   
5 Acció 5.1.1. Implementació del mòdul de derivació al sistema esportiu/comunitari en SIA-Abucasis Pressupost GVA  
Conselleria Sanitat. Programa 413.10  
5 Acció 5.1.2. Difusió del manual d'ús Pressupost GVA  
Conselleria Sanitat. Programa 413.10  
5 Acció 5.1.3. Elaboració i difusió d'un procediment per a professionals i usuaris Pressupost GVA  
Conselleria Sanitat. Programa 413.10  
5 Acció 5.2.1. Impulsar la implementació o l'adquisició de l'aplicació digital que facilite la gestió i l'execució del programa i el seguiment de les persones usuàries, per part de les unitats d'activitat i exercici físic  
 Pressupost GVA  
Conselleria Esport  
Fons Next Generation UE. Programa 451.99  
COLEF. Entitats locals adherides  
5 Acció 5.2.2. Elaboració del manual d'ús i el suport formatiu de l'usuari Pressupost GVA  
Conselleria Esport  
Fons Next Generation UE. Programa 451.99  
COLEF  
6 Formació   
6 Acció 6.1.1. Elaboració de materials, continguts i programació per a realitzar un curs destinat a personal sanitari  
 Pressupost GV  
Conselleria Sanitat  
Fons Next Generation UE. Programa 451.99  
6 Acció 6.1.2. Impartició del curs específic per part de l'Escola Valenciana d'Estudis en Salut / l'Escola Valenciana d'Estudis de la Salut / Institut de Salut Carlos III.  
Actors: conselleria competent en salut pública. EVES. ISCIII Pressupost GVA  
Conselleria Esport  
Fons Next Generation UE. Programa 451.99  
Pressupost GVA  
Conselleria Sanitat. Programa 413.10  
6 Acció 6.2.1. Elaboració de materials, continguts i programació per a realitzar un curs destinat als professionals de l'esport i de l'educació física.  
 Pressupost GVA  
Conselleria Esport  
Fons Next Generation UE. Programa 451.99  
6 Acció 6.1.2. Impartició del curs específic per part de l'Escola de l'Esport Pressupost GV  
Conselleria Esport  
Fons Next Generation UE. Programa 451.99  
7 Promoció del Programa «En moviment» i de l'activitat física per a la salut   
7 Acció 7.1. Campanyes de promoció de l'exercici i l'activitat física orientada a la salut, per a tota la ciutadania Pressupost GVA.  
Conselleria Sanitat. Programa 413.10  
7 Acció 7.2. Campanya de difusió del programa «En moviment» Pressupost GVA  
Conselleria Sanitat. Programa 413.10  
Conselleria Esport. Programa 457.10  
7 Acció 7.3. Difusió dels recursos disponibles en la xarxa local per a promoure l'activitat física saludable. Informació en web Pressupost GVA  
Conselleria Sanitat. Programa 413.10  
Conselleria Esport. Programa 457.10  
  
  
Els recursos per a executar les accions són generalment d'actuacions pròpies amb recursos ordinaris de personal i funcionament de les conselleries. Altres són a càrrec de línies pressupostàries per un total en 2023 d'1.143.501,50 euros:  
Fons GVA. Programa 457.10. Línia S8614000. Recepta esportiva. 500.000 €  
Fons Next Generation UE. Programa 451.99. Línia S9152000. Recepta esportiva-MMR. 600.000 €  
Fons Next Generation UE. Programa 451.99. Cap. II. 43.501,50 €  
  
Complementat amb els recursos de les entitats locals destinats a crear les UAEF i la dotació dels professionals necessaris per a desplegar el programa, així com organitzar les activitats i el material, els equipaments i les infraestructures necessàries.